ऑपरेशन के लिए पिता की रॉयल्टी का पैसा एडवांस मांगा, कहा- हैंडीकैप्ड हो जाऊंगा
Legendary Lyricist Shailendra's Son Dinesh Shailendra seeking for Financial help अपने जमाने के मशहूर गीतकार शैलेंद्र के बेटे दिनेश शैलेंद्र इन दिनों बुरे दौर से गुजर रहे हैं। उन्होंने इंडियन परफॉर्मिंग राइट्स सोसाइटी को लेटर लिखकर अपने इलाज के लिए पैसे मांगे हैं।
अपने जमाने के मशहूर गीतकार शैलेंद्र के बेटे दिनेश शैलेंद्र इन दिनों बुरे दौर से गुजर रहे हैं। उन्होंने इंडियन परफॉर्मिंग राइट्स सोसाइटी को लेटर लिखकर अपने इलाज के लिए पैसे मांगे हैं। इस लेटर में दिनेश ने लिखा है कि उनका परिवार अब विरार में रहता है और खस्ताहाल जिंदगी जी रहा है। उन्होंने मेडिकल इमरजेंसी के तौर पर अपने पिता की रॉयल्टी का एडवांस पेमेंट मांगा है।
22 मई को लिखा लेटर
दिनेश ने 22 मई को इंडियन परफॉर्मिंग राइट्स सोसाइटी (IPRS) को लेटर लिखा। इसमें उन्होंने लिखा…‘मैं स्वर्गीय गीतकार और प्रोड्यूसर श्री शैलेंद्र का लीगल वारिस हूं। मैं इस लेटर को बेहद तकलीफ भरी स्थिति में लिख रहा हूं और मुझे उम्मीद है कि आपका सम्मानित संगठन इस जरूरत के वक्त में मेरी मदद करेगा।’
तुरंत करवानी है घुटने की रिप्लेसमेंट सर्जरी 
दिनेश ने आगे लिखा, ‘मैं पिछले कुछ सालों से ऑस्टियो आर्थराइटिस का मरीज हूं और मुझे चलने और खड़े रहने में बेहद तकलीफ होती है। पिछले हफ्ते मेरी तकलीफ ज्यादा बढ़ गई और जब मैंने डॉक्टर से कंसल्ट किया तो पता चला कि मैं क्रिटिकल स्टेज पर पहुंच चुका हूं। मुझे तुरंत घुटने की रिप्लेसमेंट सर्जरी कराने की जरूरत है। अगर मैंने जल्द सर्जरी नहीं करवाई तो अगले कुछ महीनों में मैं जीवनभर के लिए हैंडीकैप्ड हो जाऊंगा।’
67 साल के दिनेश के पास नहीं है कमाई का कोई जरिया
दिनेश ने लिखा, ‘मैं 67 साल का हूं और मेरे पास कमाई का कोई जरिया नहीं है, सिवाय उस रॉयल्टी के शेयर के जो मुझे मेरे पिता के काम के लिए समय-समय पर IPRS से मिलता रहा है। मैं इस लेटर के साथ डॉक्टर का वह लेटर भी जोड़ रहा हूं जिसमें सर्जरी का एस्टीमेट कॉस्ट दिया गया है, जो कि मेरी पहुंच से बाहर है।
मैं आईपीआरएस से रिक्वेस्ट करता हूं कि इस सर्जरी के दौरान मेरी आर्थिक मदद करें। आप चाहें तो भविष्य में इस पैसे को रॉयल्टी के उस पैसे से काट सकते हैं जिसे मैं पाने का हकदार हूं। आशा करता हूं कि आपकी तरफ से जल्द से जल्द कोई अनुकूल प्रतिक्रिया प्राप्त होगी।’
इन चार जगहों पर भी भेजा लेटर
दिनेश ने इस लेटर को आईपीआरएस को भेजने के साथ-साथ फिल्म फेडरेशन ऑफ इंडिया के चेयरमैन, सा रे गा मा, इंडियन फिल्म डायरेक्टर्स एसोसिएशन और आईएमपीपीए (इंडियन मोशन पिक्चर्स प्रोड्यूसर्स एसोसिएशन) को भी CC किया है।
कौन थे शैलेंद्र ?
शैलेंद्र अपने जमाने के मशहूर कवि, लिरिसिस्ट और फिल्म प्रोड्यूसर थे। 1950 से 60 के दौर में उन्होंने राज कपूर की कई फिल्मों के लिए गीत लिखे। एक दौर में राज कपूर, मुकेश, शंकर-जयकिशन और शैलेंद्र की जोड़ी मशहूर थी। शैलेंद्र ने ‘गाइड’, ‘श्री 420’ और ‘संगम’ समेत कई सुपरहिट फिल्मों के मशहूर गीत लिखे।